ആകാശ് തില്ലങ്കേരിക്കും സംഘത്തിനും വാഹനാപകടത്തില് പരിക്ക് കൂത്തുപറമ്ബ്: യൂത്ത് കോണ്ഗ്രസ് പ്രവര്ത്തകനായിരുന്ന ഷുഹൈബ് വധക്കേസില് പ്രതിയായ ആകാശ് തില്ലങ്കേരി ഉള്പ്പെടെ നാല് പേര്ക്ക് വാഹനാപകടത്തില് പരിക്കേറ്റു. ആകാശും സുഹൃത്തുക്കളും സഞ്ചരിച്ച കാര് ഇന്നലെ പുലര്ച്ചെ രണ്ടു മണിയോടെ കൂത്തുപറമ്ബിനടുത്ത് നീര്വേലിയില് അപകടത്തില് പെടുകയായിരുന്നു. ആകാശിനൊപ്പമുണ്ടായിരുന്ന മുഴക്കുന്ന് സ്വദേശികളായ അശ്വിന്, അഖില്, ഷിബിന് എന്നിവര്ക്കും പരിക്കേറ്റിട്ടുണ്ട്. ഇവരില് അശ്വിന്റെയും അഖിലിന്റെയും നില ഗുരുതരമാണ്. നിയന്ത്രണം വിട്ട കാര് റോഡരികില് അടുക്കിവച്ചിരുന്ന സിമന്റുകട്ടകളില് ഇടിക്കുകയായിരുന്നുവെന്നാണ് വിവരം. നാലു പേരെയും കണ്ണൂരിലെ സ്വകാര്യാശുപത്രിയില് പ്രവേശിപ്പിച്ചു. അപകടത്തില്പ്പെട്ട കാര് കൂത്തുപറമ്ബ് ഭാഗത്തുനിന്നും മുഴക്കുന്നിലേക്ക് പോവുകയായിരുന്നെന്നാണ് സൂചന. സുഹൃത്തിന്റെ പിറന്നാളാഘോഷത്തില് പങ്കെടുത്ത് മടങ്ങുകയായിരുന്നു ഇവരെന്നാണ് വിവരം. അപകടത്തില് ദുരൂഹതയുണ്ടോയെന്ന് പൊലീസ് അന്വേഷിച്ചുവരികയാണ്. ആകാശിനെ അടുത്തിടെ കരിപ്പൂര് സ്വര്ണക്കടത്ത് കേസില് കസ്റ്റംസ് ചോദ്യം ചെയ്തിരുന്നു.